16 अगस्त को जब पूर्व पीएम वाजपेयी जी का निधन हुआ और उनका अस्थि कलश देशभर में घुमाया गया तब भी उन्होंने भाजपा पर हमला बोला था और कहा था कि भाजपा अटलजी की मौत पर पॉलिटिकल स्टंट कर रही है। भाजपा के प्रति उनका यह गुस्सा अब राजनंदगांव में भी दिख रहा है। विधान सभा क्षेत्र के मोहल्ला दर मोहल्ला जाकर चुनाव प्रचार कर रही करुणा लोगों से कहती हैं कि जो लोग अपने सीनियर और पथ प्रदर्शक का सम्मान नहीं कर सकते, उन पर भरोसा नहीं किया जा सकता है। इंडियन एक्सप्रेस से बातचीत में करुणा कहती हैं, “अटल जी वोट बैंक नहीं हैं, जैसा कि भाजपा सोचती है। वह एक विचारधारा हैं और राजनीतिक सिद्धांतों की पूंजी हैं। दस सालों तक जब वो बेड पर पड़े थे और बीमार थे, तब भाजपा के लोगों ने उन्हें देखने तक की जहमत नहीं उठाई। छत्तीसगढ़ में भी राज्योत्सव के मौके पर रमन सिंह ने एक भी पोस्टर में उन्हें नहीं दिखाया लेकिन चुनाव आते ही उन्हें वाजपेयी जी की याद आने लगी। यही बात मैं जनता को बता रही हूं।”